b'\n_START_ARTICLE_\nSporvejen i Ulricehamn\n_START_PARAGRAPH_\nSporvejen i Ulricehamn (Sp\xc3\xa5rv\xc3\xa4gen i Ulricehamn) var en sporvej i den svenske by Ulricehamn, der anlagdes i 1909-1910. Den fik dog aldrig regul\xc3\xa6r trafik og blev fjernet i 1917._NEWLINE_Det var direkt\xc3\xb8ren for Ulricehamns sanatorium, Per Stenman, der tog initiativet til at bygge en sporvej fra jernbanestationen via Bogesundsgatan, Gr\xc3\xb6nah\xc3\xb6gsv\xc3\xa4gen og Sanatoriev\xc3\xa4gen op til vintersanatoriet. Sporvejen byggedes i l\xc3\xb8bet af vinteren 1909-1910. Den var knap tre kilometer lang, havde sporvidden 1.000 mm og var enkeltsporet. H\xc3\xb8jdeforskellen mellem jernbanestationen og sanatoriet var hele 170 meter._NEWLINE_\xc3\x85rsagen til at man byggede en sporvej var at man ville g\xc3\xb8re det lettere for sanatoriets g\xc3\xa6ster at overkomme den anstrengende vej fra stationen og op til sanatoriet. Trafikken kom imidlertid aldrig i gang. Det skyldtes blandt andet interne mods\xc3\xa6tninger i sporvejsselskabet, men f\xc3\xb8rst og fremmest at sporvejen af besparelses\xc3\xa5rsager var udf\xc3\xb8rt utilstr\xc3\xa6kkeligt, hvilket medf\xc3\xb8rte at den aldrig blev godkendt af myndighederne._NEWLINE_Sporvejen havde kun en sporvogn samt en bivogn eller n\xc3\xa6rmere en p\xc3\xa5h\xc3\xa6ngsvogn til befordring af gods og personer. Hele anl\xc3\xa6gget solgtes i 1917. Den enlige sporvogn og kobbertr\xc3\xa5den fra k\xc3\xb8reledningen solgtes til G\xc3\xb6teborgs Sp\xc3\xa5rv\xc3\xa4gar._NEWLINE_Til trods for at trafikken aldrig kom i gang blev sporvejen alligevel en \xc3\xb8konomisk succes med et ordentligt udbytte til aktion\xc3\xa6rerne efter salget. Det skyldtes blandt andet at prisen p\xc3\xa5 kobber var g\xc3\xa5et op, og alene indtjeningen p\xc3\xa5 det d\xc3\xa6kkede, hvad det havde kostet at anl\xc3\xa6gge hele sporvejen seks \xc3\xa5r f\xc3\xb8r.'